‘ไมเนอร์’เฮทำกำไรนิวไฮธุรกิจรร.โตดี
ไมเนอร์ฯ สร้างประวัติศาสตร์กำไรสูงสุด 2,880 ล้านบาท รายได้โรงแรมซื้อกิจการโต
22 ก.พ. 2555

ไมเนอร์ฯ สร้างประวัติศาสตร์กำไรสูงสุด 2,880 ล้านบาท รายได้โรงแรมซื้อกิจการโต
น.ส.ไตรทิพย์ ศิวะกฤษณ์กุล ประธานเจ้าหน้าที่การเงินส่วนกลาง บริษัท ไมเนอร์ อินเตอร์เนชั่นแนล (MINT) เปิดเผยว่า ปี 2554 มีกำไรสุทธิ 2,880 ล้านบาท กำไรต่อหุ้น 0.88 บาท เพิ่มขึ้น 1,643.55 ล้านบาท หรือ 133% เทียบช่วงเดียวกันปี 2553 ซึ่งมีกำไรสุทธิ 1,236.45 ล้านบาท กำไรต่อหุ้น 0.38 บาท 
ผู้บริหาร MINT กล่าวว่า ช่วงไตรมาส 4 ปี 2554 บริษัทได้เผชิญปัญหาอุทกภัยครั้งใหญ่ แต่ยังแสดงผลดำเนินงานที่แข็งแกร่ง มีกำไรสุทธิ 2,880 ล้านบาท สูงที่สุดเป็นประวัติการณ์ โดยมีสาเหตุสำคัญมาจากผลดำเนินงานที่โดดเด่นของธุรกิจโรงแรมและอื่นๆ 
สำหรับธุรกิจโรงแรม มีการขยายตัวของอัตราการเข้าพักของโรงแรมนอกกรุงเทพฯ และในต่างประเทศตลอดปี 2554 ความสำเร็จการเข้าซื้อกิจการ Oaks Hotels and Resorts (Oaks) ในประเทศออสเตรเลีย และธุรกิจขายอสังหาริมทรัพย์จากโครงการวาเคชั่น คลับ เกินคาดหมาย
นอกจากนี้ การเติบโตอย่างต่อเนื่องของธุรกิจร้านอาหารตลอดทั้งปี และกำไรจากการปรับมูลค่ายุติธรรมในเงินลงทุนในบริษัท เอส แอนด์ พี ซินดิเคท (S&amp;P)
“คาดว่าปี 2555 ยังเป็นปีที่ดีที่สุดอีกปีหนึ่งของบริษัท ตั้งแต่เดือน ม.ก. ทุกธุรกิจมีสัญญาณการฟื้นตัวอย่างชัดเจน ตั้งแต่การเข้าพักเฉลี่ยของกลุ่มโรงแรมที่เพิ่มขึ้นกว่า 70% ของยอดขาย เฉลี่ยต่อร้านอาหารเติบโต 11%” น.ส.ไตรทิพย์ กล่าว
สำหรับ MINT จะจ่ายปันผลเป็นเงินสดหุ้นละ 0.15 บาท และหุ้นปันผล 10 หุ้นเดิมต่อ 1 หุ้นปันผล